F'dawn il-ġranet ta' festi kulħadd iħabbat it-tazzi ma xulxin, kulħadd ibewwes, kulħadd jieħu b'idejn dak li jkun, kulħadd jixtieq l-isbaħ xewqat.....imbagħad taqleb is-sena ġdida u nerġgħu bl-istess mibegħda, kliem odjuż u attakki personali. Jekk hemm xi ħaġa li ma nniżżilx hija l-ipokrezija. Fil-ħajja politika, l-ipokrezija f'dawn il-ġranet tixgħel aktar mill-bozoz li jixegħlu s-siġra tal-Milied. Kien għaqli u kliem ta' tbeżbiż li ħareġ mid-diskors ta' l-E.T. il-President tar-Repubblika fl-okkażjoni ta' Jum ir-Repubblika. L-Eċċellenza Tagħha appellat għal klima politika matura għaliex dan iwassal għal avviċinament aktar pożittiv tal-politiku lejn il-poplu u viċi versa. Avversarju politiku ma jfissirx mibegħda, ma jfissirx tixrid ta' tqasqis fuq il-politiku tan-naħa l-oħra. Il-politika għandha tkun għodda sabiex b'argumenti sani jittieħdu deċiżjoniet amministrattivi li javvanzaw lil pajjiżna, biex pajjiżna jagħmel progress. Il-politika mimlija mibegħda u ġlied bid-diskorsi jibagħtu liż-żgħażagħ u lill-adoloxxenti 'l bogħod mix-xena politika. Iħarsu lejn il-politika bħala għodda negattiva ta' kif twassal messaġġ. U dan mhux il-għan tal-politika. Għall-kuntrarju, il-politika għandha tkun mezz ta' pożittività. U m'hemmx aħna biss tajbin u l-oħrajn kollha ħżiena. Kulħadd bniedem u kull min jaħdem huwa soġġett għall-iżball u iva soġġett ukoll għall-kritika. Il-kritika hija meħtieġa. Imma din ma tridx tirriduċi ruħha għal attakki personali, attakki fuq il-familjari u t-tfal, tixrid ta' aħbarijiet fiergħa, tixrid ta' informazzjoni fuq is-saħħa u indirizz bi kliem dispreġġjattiv u oxxen lejn faxxa kbira tal-poplu Malti mingħajr skrupli ta' xejn. Il-Malti jgħid ma' min rajtek xebbahtek. Jekk ngħidu li min jagħmilha mal-ħażin isir ħażin bħalu, ngħidu wkoll li min jagħmilha mal-pastaż huwa pastaż bħalu. Min tassew jipproġetta lilu nnifsu bħala futur mexxej ta' pajjiż u kap denju ma japprovax u jaċċetta politiku jew kandidat li biex jikkomunika mal-avversarju politiku jrid jitkellem baxx u maħmuġ. Min jaħseb li għandu d-dritt divin li jmexxi l-pajjiż għall-eternità jikkonkludi, li l-kliem baxx mill-kamp blu huwa kkulurit u dak tal-kamp aħmar huwa ħamallu. Il-poplu Malti u Għawdxi magħruf kemm hu poplu ħanin u taz-zokkor, imma kultant daqstant hu taz-zokkor ilsienna. Mhux aċċettabbli li tispekola b'mod irresponsabbli fuq saħħet persuna, għax inzerta qiegħed fix-xena politika. Hemm affarijiet fl-opinjoni tiegħi li persuna pubblika kemm hi pubblika, għandha d-dritt li żżommhom riżervati. Ewlenija fosthom hija il-privatezza tal-familjari u s-saħħa. Hija krudelta u disprezz lejn is-suppost ġurnaliżmu li jappertjenu għalih meta tispekola pubblikament fuq ir-relazzjonijiet personali ta' politiku jew persuna pubblika u fuq is-saħħa ta' dawn il-persuni daqslikieku kien xi gost jew divertiment. Jekk xejn ġib rispett lejn il-familjari tagħhom partikolarment l-ulied li huma innoċenti. Jien l-ewwel waħda bħala persuna fix-xena politika nimpenja ruħi sabiex inżomm kliem il-President tar-Repubblika f'moħħi meta niġi biex nesprimi l-fehmiet politiċi pubblikament. Inkella dawn iż-żminijiet ikun reġgħu ġew għalxejn u l-kelma "rikonċiljazzjoni" tkun biss kelma sabiħa oħra mqarsta f'pakkett sabiħ li tisfuma fl-arja kiesħa xitwija u minnufih terġa' tinbidel f'sikrana li toħnoq l-essenzjal veru tal-politika. Ta' poplu ħanin u qalbu tajba lanqas m'għandna nagħlqu għajnejna u widnejna għall-popli ġirien tagħna Mediterranji li għaddejjin martirju fi gwerrer ċivili. Titwaħħax u l-qalb tingħasar tara tfal ċkejkna maqtula jew li sfaw iltiema f'Aleppo. It-terroriżmu faħxi qed jgħolli rasu bil-kbir ġewwa l-Ewropa bil-qtil ta' persuni ċivili innoċenti meta jkunu f'postijiet u ħinijiet ta' rilassamnet u divertiment bħalma ġara dan l-aħħar ġranet fit-Turkija u f'Berlin. Tinkwieta aktar meta tara d-dinja ċassa quddiem dawn il-massakri u ma jsir xejn. Min għandu s-saħħa politika dinjija biex iwaqqaf dawn il-ġenoċidji tal-innoċenti għandu jiġi muri minna iċ-ċittadini tad-dinja li dan li qed jiġri mhux aċċettabbli u għandha tittieħed azzjoni. Għandha ssir petizzjoni globali sabiex min għandu jqum mir-raqda jqum u jittieħdu d-deċiżjonijiet għax kull ħajja li qed tinqered hija dnub mejjet kontra l-umanità u għal kull min jemmen huwa dnub mejjet kontra Alla. Minn qalbi nawgura Milied Hieni u Sena mimlija hena, risq u saħħa lill-qarrejja ta' din il-gazzetta u lil kulħadd, għax kulħadd jixraqlu li jkun ferħan u seren f'dak li għażel li jagħmel u li jkun f'ħajtu. Awguri.